- Mwɛɛm mvù Jisos to duŋcɛɛ
- <
- 12
- >

12
Kpwoon mvu bô keŋguum ke nyam mi le ɛ yí fieesene nyam joo
1 Yɛsa 7:14; 26:17Ɛ me nɛ n'yɛn kfuu fiɛɛ fimew fi diuw wvù yumɛɛn e fowe. Ɛ̀ to nu kpwoon mvu ɛ wvú ɛ tfume diuu ye le diɛwɛ ndvu le, ɛ kpwee nu ɛku jo bikaa biew, ɛ wvú ɛ bon kefo ke bvunfon e, ɛ jón nu yî dvú le yuufe ncow fiɛɛ. 2 Wvú to nu bô fue, lumte wase keeboo, yuuke nsase lume, beele.
3 12:7, 9, 13; 13:2; 16:13; 20:2; Dan 7:7, 24Ɛ me mbvuu n'yɛn kfuu fiɛɛ fimew fi diuw wvù yumɛɛn e fowe. Ɛ̀ to nu keŋguum ke nyam mi le ɛ yí yɛɛle lo, ɛ yí fieesene nyam joo. Ɛ yí kɛŋke bikuu bisooshwiy bô bitoŋ yuufe, ɛ bifo bi bvunfon e bi caan caan bisooshwiy nu yî bikuu bidvu le. 4 Dan 8:10Ɛ yí jiw wvun we, ɛ wvú ka keba kemwaaŋ ɛnte jo bitɛte bi jón e we tfume yî nshɛ le. Ɛ keŋguum ke nyam e kedvu nɛ leem fwe dvu kpwoon wvù to lumte wɛ, wvu lɛ kpwoon wvudvu dioo ɛ boo, ɛ́ wen eŋgele lo wan wvudvu wvù wvú boke. 5 19:15; Mben 2:9Ɛ wvú boo wan diemsɛn, ɛ ɛ̀ nu wvù nu ke esaake bitum bicii bô ketoome ke ketfu le. Geenɛn, no wvú to bokɛɛ ɛ bó mum cun wan wvudvu ben dvú fô Nyo' le, ɛ wvú no nu mbew kawla we le. 6 1Bfn 17:1-7; 19:5-7; Mat 2:13; 11:2Ɛ kpwoon wvudvu mum fɛɛ lo gɛn no nu ŋkpwaante bvudvuu bvù Nyo' to seysɛɛ wase fô wvú le. Ɛ ɛ̀ nu fò bó nu ke etaale fô wvú le yî ɛdiuw e ntfuke bô gee fɛɛ kecow mbaŋ soocaan e (1,260).
7 Dan 10:13; Jut 9Ɛ jem nɛ kɛw woŋ Nyo' le, ɛ nceendaa Nyo' wvù Maykɛl bô ŋgoo ye bonceendaa no diuu bô bo keŋguum ke nyam yì fieesene nyam joo yɛ le. Ɛ nyam yidvu bô bew bonceendaa diuu, 8 geenɛn ɛ bó so keŋguum ke nyam e kedvu bô ŋgoo ye, ɛ bó faŋɛ yaa bvuu kɛŋke bvudvuu woŋ Nyo' le kɛ. 9 20:2; Keŋ 3:1; Yɛsa 14:12; 27:1; Luk 10:18; Jon 12:31Ɛ bó bvuse keŋguum ke nyam yi fieesene nyam joo le kiɛ wvumse ɛ kí gbwe fokuse yî nshɛ le. Keŋguum kin nu yo yi bvuyvuum e yɛ yì ɛ̀ nu dɛwle bvuu nu Satan. Ɛ ɛ̀ nu wvú wvù lɛɛle bonyii yî ɛkolɛ ke nshɛ le kecii. Bó to wvumse wvú bô bonceendaa bew ɛ bó gbwe yî nshɛ le.
10 4:11; 11:15; Job 1:9-11; Saka 3:1Ɛ me nɛ n'yuw ɛ díɛw jemyi foweɛwe woŋ Nyo' le gayte lɛ, “Ɛ̀ nɛɛ keseen wvù Nyo' nu eboyse bonyii bew, eduŋcɛ mvuŋgay mwew mvu lemme le, esaake bvunfon bwew, ɛ́ Mboyse we wvù wvú to kawɛɛ eduŋcɛ tɛn mvuŋgay mwew mvu sa' le. Fí nu nonɛn keseen njefo bó nu ɛ wvumse wase wee wɛ fokuse wvù se ké no leeme fwe dvu Nyo' wesebeene ɛmvunsheeŋ bô ɛntaŋ teyte mwɛɛm yî boom bo bwee wesebeene le. 11 6:9; Mat 16:25; 5:6; 1Jon 2:14; 5:4Geenɛn, bó nu ɛ so wase wvú nje ɛlɛmɛ ke Waa Njee bô diɛw Nyo' yì bó leeme jim nsaw wvudvu le. Ɛ kɛ bó to baa kooŋke nshii wvubo ɛ̂ je yì ɛ̀ nulo ɛ́ bó emum efane lo keekpwe le kɛ.
12 18:20Nonɛn, woŋ Nyo' elaŋlaŋè,
ɛ bonyii bocii bò nu fó, laŋlaŋè tɛn.
Geenɛn, ŋgɛw wvu baay nu fô ben e nshɛ bô joo yi baay,
njefo dɛwle nu ɛ shii wase ɛ to ɛ̂ ben e.
Wvú nu ɛ yiŋsɛn bô shém yì ffuuke baay,
njefo wvú kee lo lɛ kefew kewene shɛke wase caan.”
13 Ɛ keŋguum ke nyam yì fieesene nyam joo yɛ dioo yɛn lɛ bó nu ɛ tfume wase wen, wen ɛ gbwe yî nshɛ le, ɛ yí daa kenlewtɛ ɛjim jo kpwoon wɛ wvù to bokɛɛ wan diemsɛn e. 14 11:2Geenɛn, ɛ bó nya bibɛ bi nfaanduŋ e bifɛɛ ɛ̂ kpwoon wvudvu lɛ wvú ebii dvú keelewtɛ yo yɛ egɛn enu ŋkpwaante yî bilum e bitɛte bô keŋgawtɛn ɛ bó taale fô wvú le. 15 Ɛ yo yidvu mum bvuse joo ɛmvu diɛwɛ joo yì booke le ɛjim jo kpwoon wvudvu wvu lɛ yí etuu wvú egɛn dvú. 16 Geenɛn, ɛ nshɛ ficɛ kpwoon wvudvu, yene diuw we mi lo joo yì keŋguum ke nyam e kedvu to bvusɛɛ ɛ̂ yí ɛmvu le. 17 6:9; 11:7; 13:7; Dan 7:21Ɛ nyam yidvu mum ton'yɛ shém bô kpwoon wvudvu, mum ja laa bvudiuw ɛ̂ kebɛse ke boom bo kpwoon wvudvu le, ɛ ɛ̀ nu bó bò gɛɛle bonci bo Nyo' le bvuu leeme jim nsaw Jisos. 18 Ɛ yí * Boŋwa' bo boyvuum bomew kɛŋke fɛn lɛ, “Ɛ me mum ŋgɛn …” mum gɛn no leeme ŋgem joo yi baay e.

- Mwɛɛm mvù Jisos to duŋcɛɛ
- <
- 12
- >

12:1 Yɛsa 7:14; 26:17

12:3 12:7, 9, 13; 13:2; 16:13; 20:2; Dan 7:7, 24

12:4 Dan 8:10

12:5 19:15; Mben 2:9

12:6 1Bfn 17:1-7; 19:5-7; Mat 2:13; 11:2

12:7 Dan 10:13; Jut 9

12:9 20:2; Keŋ 3:1; Yɛsa 14:12; 27:1; Luk 10:18; Jon 12:31

12:10 4:11; 11:15; Job 1:9-11; Saka 3:1

12:11 6:9; Mat 16:25; 5:6; 1Jon 2:14; 5:4

12:12 18:20

12:14 11:2

12:17 6:9; 11:7; 13:7; Dan 7:21

*12:18 Boŋwa' bo boyvuum bomew kɛŋke fɛn lɛ, “Ɛ me mum ŋgɛn …”

© 2011 WBT